劉連州和前韵因道湘中之樂以謝
作者：陳傅良
朝代：宋

paragraphs: 湘中足可樂，誰苦愁不禁。
孌彼蘭蕙姿，固怯霰雪陰。
賈子天下士，子何念慮深。
貞元兩御史，南還會於郴。
亦復相唱酬，間有亡國音。
愚溪更憔悴，中夜起擁衾。
而得欵乃句，膾炙循至今。
我後五百年，公來適相尋。
田疇歲膴膴，獄市春沉沉。
寬書日夕下，民蠹袪牟侵。
况也省賦甚，小郡至萬金。
交歡有陸賈，私恨無羊斟。
我飽竟甘寢，公暇多長吟。
乃知湘中樂，關時匪關心。
湘民忘勞力，樂極翻沾襟。
却愁吾二人，四牡歌駸駸。